সন্ন্যাসী-ফকির বিদ্রোহ কি নিছক 'দস্যুদলের উপদ্রব' ছিল?
Channel: LEARNING HISTORY
Date: 2020-04-26

ভারতে ইংরেজ শাসন বিরোধী বিদ্রোহগুলির মধ্যে প্রথম ছিল সন্ন্যাসী -ফকির বিদ্রোহ । ১৭৬৩ খ্রিস্টাব্দ থেকে ১৮০০ খ্রিস্টাব্দ পর্যন্ত দীর্ঘ প্রায় ৪০ বছর বাংলা জুড়ে বিস্তৃত এই আন্দোলন ইংরেজ কোম্পানি কতৃপক্ষের রাতের ঘুম কেড়ে নিয়েছিল । দশনামী গিরি সন্ন্যাসী ও মুসলিম মাদারী সুফী সম্প্রদায়ভুক্ত ফকিররা এই বিদ্রোহে নেতৃত্ব দিলেও বাংলার সর্বস্বান্ত কৃষক এমনকি সম্পত্তিচ্যুত জমিদাররাও এই আন্দোলনে যোগ দিয়েছিল । ঢাকা , রাজশাহী , মৈমনসিংহ , বগুড়া , কোচবিহার , দিনাজপুর , জলপাইগুড়ি , রংপুর , মালদা , মুর্শিদাবাদ প্রভৃতি জেলায় সন্ন্যাসী -ফকির আন্দোলন ব্যাপকতা লাভ করেছিল । অত্যধিক চড়াহারে ভূমিরাজস্ব নির্ধারণ ও আদায় , একচেটিয়া বানিজ্যে কোম্পানি কতৃক সন্ন্যাসী -ফকির ও তাঁতী -কারিগরদের কাছ থেকে জোরজুলুম করে বাণিজ্যিক পণ্য ক্রয়-বিক্রয় , তীর্থস্থান করতে বিধিনিষেধ আরোপ ও তীর্থকর আদায় , কোম্পানি মদতপুষ্ট জমিদারদের শোষণ -অত্যাচার এই বিদ্রোহের কারণ ছিল । মজনু শাহ , ভবানী পাঠক , চিরাগ আলি , মুশা শাহ , পরাগল শাহ , দেবী চৌধুরী প্রমুখ । লর্ড ওয়ারেন হেস্টিংস সন্ন্যাসী -ফকির বিদ্রোহকে ‘ দস্যুদলের উপদ্রব ‘ বলেছেন । ঐতিহাসিক যামিনীমোহন ঘোষ তাঁর ‘ Sannyasi and Fakir Raiders in Bengal ‘ গ্রন্থেও সন্ন্যাসী -ফকিরদের ‘ দস্যু ও শান্তিভঙ্গকারী ‘ বলেছেন । তবে ও’মেলি , টমসন ও গ্যারেট , রতনলাল চক্রবর্তী প্রমুখ ঐতিহাসিক এই বিদ্রোহকে কৃষক বিদ্রোহ রূপে তুলে ধরেন । শেষপর্যন্ত এই বিদ্রোহ সুযোগ্য নেতৃত্ব , লক্ষ্য , সংগঠন , অস্ত্রসস্ত্র প্রভৃতির অভাবে সন্ন্যাসী -ফকির বিদ্রোহ ব্যর্থতায় পর্যবসিত হয় । কিন্তু ইংরেজ শোষন ও শাসনের বিরুদ্ধে বলিষ্ঠ প্রতিবাদ হিসাবে এই বিদ্রোহ বাংলা তথা ভারতের ইতিহাসে বিশেষ স্থান অধিকার করে রয়েছে ।